
PROSJEKTBAKGRUNN VEILEDER


iNNLEDNING 
Parter i samarbeidsprosjekter blir ofte bedt om å oppgi prosjektbakgrunn i samarbeidsavtalen, samt å angi begrensinger eller vilkår for bruken av den prosjektbakgrunnen som eventuelt bringes inn i forskningsprosjektet. 
Mange sliter med å forstå hva prosjektbakgrunn er, samt hvilke begrensninger og vilkår man kan eller bør sette for bruken. Noen ganger er det helt selvsagt hva som utgjør prosjektbakgrunn, mens andre ganger er det vanskeligere å avgjøre. 
Målsettingen for denne veilederen er å tydeliggjøre hva prosjektbakgrunn er eller kan være, hvorfor det er viktig å ha et bevisst forhold til dette begrepet, samt å gi føringer for hvilke begrensninger eller vilkår som kan settes for de øvrige partenes bruk. 
MÅLGRUPPE
Veilederen er ment å være et hjelpemiddel for forskere og andre som har ansvar for å inngå samarbeidsavtaler slik at det blir enklere å vurdere om det eksisterer relevant prosjektbakgrunn, om denne prosjektbakgrunnen bør inkluderes i prosjektet, samt hvilke vilkår som bør settes for bruken. 
hva er prosjektbakgrunn?
Begrepet prosjektbakgrunn benyttes ofte i prosjekter hvor det gis tilskudd fra eksempelvis Norges Forskningsråd («NFR») og EU-kommisjonen. Begrepet benyttes også av en rekke andre norske aktører og organisasjoner, og innholdet i begrepet er normalt sammenfallende med NFRs definisjon.
Prosjektbakgrunn kan omtales på flere måter. Noen eksempler er «pre-existing know-how», «pre-existing knowledge» eller «background»/«bakgrunn». 
Det eksisterer ingen allment akseptert definisjon eller forståelse av begrepet, og det kan være varierende definisjoner i ulike prosjekter. NFR og EU-kommisjonens definisjoner av prosjektbakgrunn har imidlertid fått stor betydning for den alminnelige forståelsen av begrepet. 
NFR definerer prosjektbakgrunn på følgende måte: 
[bookmark: _Hlk199764693][bookmark: _Hlk199764710]«Kunnskap, herunder immaterielle rettigheter, som prosjektansvarlig og samarbeidspartnere bringer med seg inn i prosjektet.»
EU-kommisjonen definerer prosjektbakgrunn på følgende måte: 
«Background means any data, know-how or information —whatever its form or nature (tangible or intangible), including any rights such as intellectual property rights —that is: 
(a) held by the beneficiaries before they acceded to the Agreement and 
(b) needed to implement the action or exploit the results».
Prosjektbakgrunn er dermed noe som foreligger før oppstart av prosjektet, og er et verktøy man bruker for å gjennomføre prosjektet og for å utnytte resultatene fra prosjektet. 
Prosjektbakgrunnen kan eies av enkeltpersoner eller av UiA. Prosjektbakgrunn kan også eies av tredjeparter som har gitt vedkommende/UiA rett til å bruke den aktuelle prosjektbakgrunnen. 
Dersom man bringer med seg prosjektbakgrunn inn i prosjektet, må man synliggjøre prosjektbakgrunnen for de øvrige partene ved å beskrive denne i et vedlegg til avtalen. UiA har en egen mal for vedlegg beregnet for prosjektbakgrunn på Innaskjærs. 
hVORFOR DEFINERE PROSJEKTBAKGRUNN i samarbeidsavtalen?
Det er flere grunner til at det er viktig å definere prosjektbakgrunn i samarbeidsavtalen. 
For det første vil man ved å legge inn en beskrivelse av prosjektbakgrunnen beskytte eiendomsretten til det verktøyet som bringes inn i prosjektet. Samtidig gis de øvrige partene normalt en rett til å bruke verktøyet for å utføre sine oppgaver i prosjektet, samt en rett til å bruke verktøyet for å utnytte sine egne resultater fra prosjektet. 
For det andre er tilgang til andre parters prosjektbakgrunn nødvendig for å utføre eget arbeid i prosjektet og/eller for å utnytte egne prosjektresultater.
For det tredje kan prosjektbakgrunnen ha stor aktuell eller potensiell økonomisk verdi for parten som eier eller har rettighetene til den aktuelle prosjektbakgrunnen. 
For det fjerde vil prosjektbakgrunnen kunne gi føringer for eierskap til eventuelle prosjektresultater. 
Endelig vil en angivelse av prosjektbakgrunn innebære mindre usikkerhet knyttet til hva som utgjør prosjektbakgrunn og hva som eventuelt utgjør prosjektresultater. Dette vil igjen kunne ha betydning for eierskap og bruk. 
hvordan beskrive prosjektbakgrunn?
Prosjektbakgrunnen bør være dokumenterbar og relevant for prosjektet. 
Dersom det eksisterer relevant prosjektbakgrunn som skal bringes inn i prosjektet, er det viktig at prosjektbakgrunnen beskrives på en klar, enkel og utvetydig måte for å unngå tvil om hva som omfattes. Målet er altså å identifisere og spesifisere de ulike elementene så tydelig som mulig. 
Beskrivelsen av prosjektbakgrunn må være positiv. Det innebærer at det er kun det som rent faktisk beskrives i samarbeidsavtalen som kan brukes av de øvrige partene. 
Dersom det er mulig, anbefales det å bruke en spesifikk, pålitelig og identifiserbar referanse. Det kan være alt fra patentnummer, prioritet, dato for søknad, tittel, navn på oppfinner, tittel på rapporter, identifikasjonsnummer, forfattere m.m.
Dersom det ikke er noen spesifikke referanser tilgjengelig, kan man i stedet angi dato og prosjektnavn som utgjør prosjektbakgrunnens opphav. Det kan også henvises til andre karakteristiske trekk ved den aktuelle prosjektbakgrunnen i den grad det er mulig. 
I tillegg til å beskrive prosjektbakgrunnen, bør det også legges inn begrensninger eller vilkår for de øvrige partenes bruk av den aktuelle prosjektbakgrunnen. Slike begrensninger eller vilkår kan for eksempel innebære at: 
· Kun bestemte parter kan bruke prosjektbakgrunnen 
· Kun bruk innenfor visse markedsområder
· Kun deler av prosjektbakgrunnen skal kunne brukes
· Bruken forutsetter betaling etter nærmere bestemte vilkår
· Begrensninger i retten til å overføre lisenser
Det anbefales at all prosjektbakgrunn anses som konfidensiell informasjon, og behandles deretter. 
Når skal prosjektbakgrunnen beskrives? 
Prosjektbakgrunn angis ofte i forbindelse med forhandlinger eller inngåelse av en samarbeidsavtale. 
Forskningsprosjekter innebærer ofte elementer av usikkerhet, og retningen i prosjektet kan medføre at behovet endrer seg. Samarbeidsavtalene åpner derfor som regel for at partene kan registrere prosjektbakgrunn underveis i prosjektgjennomføringen på nærmere bestemte vilkår. 
eKSEMPLER 
Eksempler på prosjektbakgrunn

Registrerte rettigheter 
· Patent 
· Varemerke
· Design

Kan dokumenteres ved å angi patentnummer, prioritet, dato for søknad, tittel, navn på oppfinner m.m.

Know-how
Know-how refererer til all teoretisk, teknologisk og praktisk kunnskap utviklet, skapt og samlet av en person og/eller en bedrift/enhet. Know-how må være vesentlig, karakteristisk og hemmelig.

Eksempler: 
· Industrielle prosesser
· Produksjonsmetoder (for produksjon, for kvalitetskontroll)
· Protokoller og ekspertise knyttet til eller relevant for en spesifikk plattform eller utstyrstype

Datasett
Eksempler:
· Databaser (kan dokumenteres ved å angi navn, registreringsnummer, dato/versjon, og evt. produsent/søker)
· Datasett (fra genotyping, QTL-kartlegging, molekylære markører osv.)

Biologiske materiale
Eksempler: 
· Materiale mottatt fra tredjeparter
· Plantemateriale
· Biologiske prøver 

Kan dokumenteres ved å angi opphav, prøveforhold og karakterisering m.m.

Verktøy og utstyr
Eksempler:
· Prototyper, utstyr, plattformer
· Enheter, for eksempel DNA mikromatrise

Software
Eksempler:
· Dataprogrammer (kan dokumenteres ved å angi kodelinjer, identifikasjonsnummer m.m.)
· Linjer med ikke-refererte koder (kan dokumenteres ved å angi emnet, navnet, forfatterne, og evt. offentliggjøring
· For matematiske modeller som ikke ennå er implementert i en programvare (kan dokumenteres ved å nevne en modellbetegnelse, informasjon om formålet med modellen, konsepter, navnet på prosjektet som har ført til utviklingen m.m.)

Viktig: Spesifiser alltid om programvaren eller en del av programvaren kommer fra en tredjepart (lisensavtale, åpen kildekode-lisens).


Eksempler på hva som ikke er prosjektbakgrunn
· En liste med publikasjoner 
· En persons CV
· En beskrivelse av interessefelt og generell know-how
· Kunnskap som er alminnelig kjent
· En generell henvisning til alle prosjektresultater fra tidligere prosjekter

Eksempel beskrivelse av prosjektbakgrunn

Eksempel fra UiA sin mal for utfylling av prosjektbakgrunn i samarbeidsavtaler:

«Universitetet i Agder, som Prosjektansvarlig, har identifisert følgende Prosjektbakgrunn for sin deltakelse i Prosjektet. Spesifikke begrensninger og/eller vilkår skal gjelde for bruk av Prosjektbakgrunn:

	Beskriv Prosjektbakgrunn
	Spesifikke begrensninger og/eller vilkår for bruk i Prosjektet
	Spesifikke begrensninger og/eller vilkår for Kommersiell utnyttelse

	Eksempel patent: 

«Patentnummer: 123456

Navn på patent: System og fremgangsmåte for brukermodifisering av metadata i en Shell-browser

Leveringsdato: 1. mai 2020

Innehaver: UiA»

	Eksempel: 

«Rett til bruk er underlagt tredjepartsrettigheter.»

Eller 

«Vederlagsfri tilgang under utførelse av arbeid»
	Eksempel:

«Bakgrunnsinformasjonen som er oppført i denne raden kan ikke benyttes til utnyttelse av Prosjektresultater.»



Dersom man ikke har noen prosjektbakgrunn som bringes inn i prosjektet, velges følgende alternativ (i UiAs mal): 

«[Fyll inn part] har ikke angitt noen Prosjektbakgrunn ved prosjektstart. Prosjektbakgrunn som eventuelt bringes inn i Prosjektet underveis, må skje i samsvar med bestemmelsene i samarbeidsavtalens pkt. [fyll inn punktet som gjelder Prosjektbakgrunn.]»

